Etterforsker sykehus etter Sola-drap
Søndag ettermiddag ble Mark Ole Jensen (52) drept i et bolighus på Sola. En 32-åring ble pågrepet på stedet. SISTE: Den 32 år gamle mannen er nå også siktet for drapsforsøk mot en 25 år gammel mann, opplyser politiet i en pressemelding. Den avdøde 52-åringen, 25-åringen og siktede var gjester i en sosial sammenkomst i det aktuelle huset på Røyneberg. Etter det VG får opplyst, var 32-åringen innlagt på en psykiatrisk enhet ved Stavanger universitetssykehus. Nå har politiet startet etterforskning av sykehuset, for å se på vurderingene som lå bak permisjonen. – Vi er veldig tidlig i etterforskningen. Her må vi undersøke hva som har skjedd. Flere avhør er planlagt innen kort tid, sier Lars Fredrik Bråten, påtaleansvarlig jurist i Sør-Vest politidistrikt. Les også: Siktet for forsettlig drap i RogalandEtterforskningen av sykehuset er separat fra drapsetterforskningen, og er lagt til nordsjø- og miljøseksjonen. De har også bred kompetanse på etterforskning av arbeidsulykker og brudd på regelverk og forskrifter. – Vi valgte å opprette en egen sak rundt helseforetaket, men jeg kan bekrefte at den siktede mannen hadde perrmisjon på drapstidspunktet, sier politiadvokat Erik W. Rand, som leder drapsetterforskningen. 32-åringen er igjen innlagt på sykehus, etter at han ble pågrepet og siktet for drapet. – Jeg ønsker ikke å kommentere disse opplysningene, utover at min klient har forklart seg i avhør, sier 32-åringens forsvarer Hege Veland til VG.Også kommunikasjonssjef Gottfred Tunge ved Stavanger Universitetssykehus bekrefter at 32-åringen var innlagt som pasient før drapet skjedde, og at sykehuset er kjent med politiets etterforskning. – Vedkommende fikk permisjon, og drapet skjedde svært kort tid etter dette. Alt som er knyttet til behandling av pasienter er taushetsbelagt, så det kan jeg ikke gå inn på, sier Tunge. Helsetilsynet bekrefter overfor VG at de ble varslet om hendelsen søndag, og at de nå innhenter mer informasjon før de avgjør hvordan den skal følges opp.Politiet fikk melding om hendelsen klokken 15.49 sist søndag, og var raskt på stedet sammen med brann og helse. Det ble gjort livreddende tiltak på stedet, men livet til Jensen sto ikke til å redde. 52-åringen er dansk statsborger, med bostedsadresse i Rogaland, skriver politiet i en pressemelding. 32-åringen er siktet for forsettlig drap, men politiet ønsker ikke å kommentere hva som var dødsårsaken.
32-åringen fikk tre timers permisjon fra sykehuset for å delta i en familiesammenkomst. Det endte med drapssiktelse.